ກະຊວງສຶກສາທິການ ແລະ ກິລາ ຮ່ວມກັບອົງການຮ່ວມມືຍີ່ປຸ່ນ (JICA) ຈັດກອງປະຊຸມຝຶກອົບຮົມເສີມດ້ານຄຸ້ມຄອງການສຶກສາໂດຍເນັ້ນໃນໂຮງຮຽນເປັນຫຼັກ (SBM) ໃຫ້ແກ່ຄູຝຶກຂອງສະຖາບັນພັດທະນາການບໍລິຫານການສຶກສາ ໃນວັນທີ 10-12 ທັນວາ 2014 ຜ່ານມາ ທີ່ ຫ້ອງປະຊຸມຊັ້ນ 3 ອາຄານສະຖາບັນພັດທະນາການບໍລິຫານການສຶກສາ ໂດຍການເປັນຄະນະປະທານຂອງ ທ່ານ ຄູນມີ ພົມມະນິມິດ ຜູ້ອຳນວຍການສະຖາບັນພັດທະນາການບໍລິຫານການສຶກສາ, ທ່ານ ນາງ ມາຊາໂກະ ອິວາຊີນະ ຫົວໜ້າທີມຊ່ຽວຊານໂຄງການ (CIED II) ແລະ ທ່ານ ຄື່ນ ຊະນະວົງໄຊ ຮອງຫົວໜ້າກົມອະນຸບານ ແລະ ປະຖົມສຶກສາ ກະຊວງສຶກສາທິການ ແລະ ກິລາ. ມີຜູ້ເຂົ້າຮ່ວມຈາກສະຖາບັນພັດທະນາການບໍລິຫານທັງໝົດ 18 ທ່ານ, ຍິງ 05 ທ່ານ.
ຈຸດປະສົງກອງປະຊຸມໃນຄັ້ງນີ້ແມ່ນເພື່ອສ້າງຄວາມເຂັ້ມແຂງໃຫ້ແກ່ຄູຝຶກຂອງສະຖາບັນພັດທະນາການບໍລິຫານການສຶກສາມີຄວາມອາດສາມາດສອນວິຊາບໍລິຫານການສຶກສາໂດຍອີງໃສໂຮງຮຽນເປັນຫຼັກ, ເຊິ່ງເນື້ອໃນທີ່ຝຶກອົບຮົມໃນຄັ້ງນີ້ນັກສຳມະນາກອນໄດ້ຮຽນຮູ້ກ່ຽວກັບມາດຕະຖານຄຸນນະພາບການສຶກສາ, ການພັດທະນາໂຮງຮຽນຕາມມາດຕະຖານຄຸນນະພາບການສຶກສາ, ໄດ້ຮູ້ຈັກການແຕ້ມແຜນທີ່ການສຶກສາ, ເຮັດການວິເຄາະຂໍ້ມູນເພື່ອການວາງແຜນ ແລະ ການຂຽນບົດສະ ຫລຸບ ແລະ ແຜນພັດທະນາໂຮງຮຽນປະຈຳສົກຮຽນ.
ຈາກຜົນການປະເມີນກ່ອນ ແລະ ຫລັງການຝຶກອົບຮົມເຫັນໄດ້ວ່າ ກ່ອນການຝຶກອົບຮົມມີຜູ້ຕອບຖືກຫລາຍກວ່າ 50 ສ່ວນຮ້ອຍ ແມ່ນໄດ້ 17,65%; ຫລັງການຝຶກອົບຮົມມີຜູ້ຕອບຖືກຫລາຍກວ່າ 50 ສວ່ນຮ້ອຍ ເທົ່າກັບ 73,33%. ເຫັນໄດ້ວ່າຈາກການຝຶກອົບຮົມໃນຄັ້ງນີ້ໄດ້ຮັບປະສິດທິຜົນດີພໍສົມຄວນ.